AlexejDobrolubov/national_council_slovak_2010 huggingface dataset:
18. schôdza NR SR - 9.deň - B. popoludní
Dátum: 2011-05-31
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

48. Ďakujem pekne. Konkrétne odpoviem, keďže som bol trochu aj oslovený. Čo sa týka riešení, o ktorých hovoríme, to nie sú len riešenia laboratórne, ktoré nie sú v praxi vyskúšané. Ako poslanec Košického samosprávneho kraja som bol pri transformácii troch zo štyroch nemocníc na akciové spoločnosti, ktoré sú v zriaďovateľskej pôsobnosti Košického samosprávneho kraja ešte v roku 2005, a bol som aj pri premene jednej, ktorá zostala neziskovou organizáciou, na akciovú spoločnosť v minulom roku. Momentálne tam vstupuje strategický investor do týchto nemocníc a myslím si, že pre tie nemocnice je to omnoho lepšie riešenie, ako keby sa nachádzali v tej situácii, v akej boli pred rokom 2005, teda večne sa zadlžujúce príspevkové organizácie. To, že tie riešenia, o ktorých hovoríme a ktoré ponúkame pre nemocnice, fungujú, o tom svedčí transformácia z rokov 2005: Národný onkologický ústav, Východoslovenský onkologický ústav, Národný ústav srdcovo-cievnych chorôb, Východoslovenský ústav srdcovo-cievnych chorôb. Sú ziskové, fungujúce štátne nemocnice. Tie dlhy netvoria. A uvediem aj jednu všeobecnú nemocnicu, aby to nebolo len o špecializovaných ústavoch. Nemocnica Poprad je akciovou spoločnosťou. Rastú tam platy vyšším tempom ako v ostatných nemocniciach. Funguje vo vyrovnanom rozpočte. To je ukážka toho, že transformácia na akciové spoločnosti prináša reálny rukolapný efekt v praxi, o ktorý sa budeme uchádzať ďalej. Máme na to celé funkčné obdobie, aby sa nám podarilo stransformovať viac než 30 štátnych nemocníc na akciové spoločnosti. A som o tom presvedčený, že je to cesta, ktorú ponúkame. Pozrite sa, toto je naša cesta. Aká je vaša? Nalievať peniaze a zadlžovať sa? Žiadnu inú nemáte. Inú ste neprezentovali. Ďakujem pekne.
18. schôdza NR SR - 9.deň - B. popoludní
Dátum: 2011-05-31
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

36. Ďakujem pekne za slovo. Myslím, že pán poslanec Markovič to veľmi dobre zhodnotil, snáď len niekoľko myšlienok na podporu jeho tvrdení. Naozaj je nešťastné, keď meníme zákony preto, lebo sa neplnia úlohy, dokonca úlohy, ktoré si dotyčný sám dáva. Vrátim sa do predchádzajúceho obdobia, predchádzajúca vláda v 2006 zastavila transformáciu nemocníc na akciové spoločnosti a termín, dokedy treba zmeniť príspevkové organizácie, stále posúvala najprv do roku 2009 a potom do roku 2011. Faktom je, že existujú rozdiely v platbách zdravotných poisťovní medzi štátnymi a neštátnymi nemocnicami, ony aj vždy boli aj v minulosti, pravdou ale je to, že predchádzajúca vláda tieto nožnice začala veľmi nebezpečne rozvierať. V 2007, v 2008 stále navyšovala platby pre štátne nemocnice na úkor ostatných neštátnych a súkromných nemocníc. Pán poslanec Blanár, vy ste tu vtedy boli a nepovedali ste ani slovo, iba Novotný s Markovičom stále vykrikovali na poslaneckých prieskumoch a snažili sa zaviesť spravodlivosť do tohto systému. My máme riešenia, ako ozdraviť nemocnice, my máme riešenia, ako vrátiť spravodlivosť do ohodnotenia zdravotníckych výkonov, my máme riešenia, ako nemocnice dostať do vyrovnaného hospodárenia, my máme riešenie, ktoré sa volá transformácia na akciové spoločnosti. Tie vaše riešenia, ktoré ponúkate, je večné zadlžovanie a večné nalievanie peňazí, beznádej, slzavé údolie, v ktorom sa nachádzajú tieto nemocnice. A ak od nás očakávate, že to máme podporiť, tak sa stotožňujem s pánom poslancom Markovičom, ja za to určite hlasovať nebudem. Ďakujem pekne.
18. schôdza NR SR - 3.deň - B. popoludní
Dátum: 2011-05-19
Poslanec: Novotný, Viliam (SDKÚ – DS)
Druh vystúpenia: Vystúpenie v rozprave

Pán predseda, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie ústavnoprávnemu výboru, výboru pre financie a rozpočet, výboru pre sociálne veci, výboru pre vzdelanie, vedu, mládež a šport a výboru pre zdravotníctvo, ďalej, aby za gestorský výbor určila hlasovaním Výbor Národnej rady pre zdravotníctvo a aby predmetný návrh zákona prerokovali výbory do 30 dní a gestorský výbor do 32 dní od prerokovania návrhu zákona v prvom čítaní. Dajte, prosím, hlasovať.
18. schôdza NR SR - 3.deň - A. dopoludnia
Dátum: 2011-05-19
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

Ďakujem pekne. K pánovi poslancovi Zelníkovi. Naozaj, tak ako to je zadefinované v predkladanej novele zákona, možnosť mať zisk pre zdravotné poisťovne bude výrazne limitovaná. A jedným z limitov je aj to, aby sa tento zisk netvoril na úkor odkladnej zdravotnej starostlivosti, ktorú potrebujú pacienti. Preto sú tam technické rezervy, preto si nemôžu vyplatiť ani euro zisku, keď zdravotná poisťovňa neodloží finančné prostriedky na túto odkladnú zdravotnú starostlivosť, aj keď sa, povedzme, z technických príčin nedá vykonať, lebo sa čaká logicky na operácie kĺbu napr. Naozaj sa neminie viac peňazí na správu poisťovní, na činnosť poisťovní ako 3,5 % zo zdrojov verejného zdravotného poistenia, len sa upraví ten algoritmus tak, aby mohla minúť menšia zdravotná poisťovňa viac a väčšia menej, pretože napočítavaním počtu poistencov už tie nároky na správny fond, ako sme tomu niekedy hovorili, nerastú. Dokopy sa teda neminie viac peňazí. Naozaj ten algoritmus je v zákone. Prosím ťa, keď budeš mať chvíľu čas, pozri sa na to, je to tam vypočítané, ako to bude fungovať. K pánovi poslancovi Čaplovičovi. My sme v minulom funkčnom období o tom veľa diskutovali tu v pléne Národnej rady. A ja znovu hovorím, existujú aj v Európe dva modely takéhoto fungovania a ja nepopieram, že ten model, ktorý je vo Veľkej Británii, ale ktorý sme napr. videli, aj spomeniem európske štáty, vo Švédsku, Taliansku, nefunguje. Nie, on funguje, len treba povedať, že tradícia, ktorou sa vyvíjalo slovenské zdravotníctvo, bola iná. V Česku funguje pluralitný model, v Nemecku funguje pluralitný model a ten náš im je veľmi podobný. Treba povedať, že napr. Maďarsko v poslednom období prešlo z modelu jednej zdravotnej poisťovne na súťaž zdravotných poisťovní. Čiže... (Prerušenie vystúpenia časomerom.)
16. schôdza NR SR - 7.deň - B. popoludní
Dátum: 2011-03-31
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

80. V prvej polovici vystúpenia pána poslanca Rašiho chcem povedať len toľko, že naozaj v odôvodnení návrhu na skrátené legislatívne konanie sa nepíše nič o kostlivcoch v skriniach Všeobecnej zdravotnej poisťovni. Dneska však na rokovaní výboru pre zdravotníctvo pán generálny riaditeľ všeobecnej zdravotnej informoval práve o týchto skutočnostiach a upozorňoval na to, že práve problém starých pohľadávok všeobecnej zdravotnej a ich nekorektného účtovania v predchádzajúcich obdobiach robí problémy so splnením prísnejších kritérií platobnej schopnosti všeobecnej zdravotnej. Preto využijem tento priestor a rád by som počul aj názor pána ministra, že teda, kde je problém vo Všeobecnej zdravotnej poisťovni, keďže dneska hovoril o tom, že výber poistného je dokonca nad očakávania dobrý vo Všeobecnej zdravotnej poisťovni. A moja druhá reakcia na pána poslanca Rašiho je taká, aby sme zbytočne nešpekulovali o tom, čo nie je pravda. Ja som to povedal aj na výbore pre zdravotníctvo. Ak by dneska skrachovala Všeobecná zdravotná poisťovňa, nedá sa predať, ani poistný kmeň, ani táto poisťovňa. Súčasná vláda nezmenila legislatívu tak, aby bolo možné Všeobecnú zdravotnú poisťovňu predať. V prípade, že by úrad pre dohľad rozhodol o prevode poistného kmeňa v zmysle platného zákona môže rozhodnúť iba o bezodplatnom prevode na štátnu zdravotnú poisťovňu. Problém je, že žiadnu inú štátnu zdravotnú poisťovňu okrem Všeobecnej zdravotnej poisťovni nemáme na Slovensku, keďže ste zlúčili všeobecnú so Spoločnou zdravotnou poisťovňou. To znamená, že špekulácia o tom, že sa pripravoval predaj všeobecnej zdravotnej a jej umelý krach, je nepravdivá.
14. schôdza NR SR - 1.deň - B. popoludní
Dátum: 2011-02-11
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

13. Ďakujem pekne. Pán kolega, keďže nebol podaný pozmeňovací návrh, tak v podstate ostanem tiež len v takej skôr filozofickej rovine. Môžme začať diskusiu o tom, či by bolo vhodné používať konope na lekárske účely. Ale myslím si, že táto diskusia je najprv odborná. Najprv by som chcel počuť názor anestéziológov a odborníkov na chronickú bolesť, či je vôbec potrebné mať v ponuke liečby chronickej bolesti takéto prípravky. Chcel by som počuť aj názor lekárnikov, farmaceutov, ako to budeme distribuovať, akým spôsobom to bude uchovávané v lekárni, v akej forme budú tieto prípravky dostupné. Treba, samozrejme, diskutovať o tejto problematike aj na politickej úrovni aj na výbore pre zdravotníctvo, kde si myslím, že je veľmi prajná atmosféra na takúto odbornú diskusiu, ale takáto odborná diskusia zatiaľ ani nezačala okrem nejakých deklarácií, že by to možno niekto chcel alebo nechcel presadzovať. Preto si myslím, že skôr, ako by sme mali z takejto deklaratórnej roviny prejsť k reálnym pozmeňovacím návrhom a ich predloženiu, k čomu ale dnes nedošlo, by sme mali predovšetkým na odbornej úrovni dobre rozdiskutovať túto tému. Nie je to totižto tak celkom jednoduché, aby sa to dalo vyriešiť jedným pozmeňovacím návrhom. Ako sa budú tieto lieky kategorizovať? Kto ich bude vyrábať? Ako sa budú dostávať na trhu? V akom režime sa budú dostávať. Je to omnoho komplexnejší problém, ako zaradiť alebo vyradiť túto látku niekde do prílohy zákona o omamných a psychotropných látkach. Ďakujem pekne.
12.schôdza NR SR - 6.deň - B.popoludní
Dátum: 2011-02-09
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

Ďakujem pekne za slovo. Chcel by som sa poďakovať svojmu kolegovi, pánovi poslancovi Chabanovi za jeho odborné vystúpenie a odborný pohľad na problém, ktorý dnes prerokúvame. Naozaj, ja rozumiem tomu, že sa stal otrasný trestný čin a občas sa takéto otrasné trestné činy stávajú, a že správny postup je hľadať preventívne opatrenia, aby sa takéto trestné činy nestávali alebo stávali len v minimálnej miere. Rozumiem aj tomu, že jedným návrhom je akási ochrana pred takýmito skutkami formou povinných psychologických vyšetrení, povinných psychologických testov. Fakty ale neklamú a sú to fakty z oblasti medicíny, o ktorých hovoril veľmi dobre pán doktor Chaban, ktorý je odborník na túto problematiku, je psychiater. Môžme urobiť ktorémukoľvek človeku psychologické vyšetrenie, ktoré nám povie, že v danej chvíli tohto vyšetrenia je naprosto v poriadku, ale neznamená to, že v priebehu niekoľkých týždňov alebo mesiacov nemôže mať reakciu v afekte, počas ktorej napríklad zneužije strelnú zbraň. Tým pádom je takéto vyšetrenie veľmi sporné a je otázne, na čo by sme ho do tohto zákona dali, keď neslúži na prevenciu, ktorú si všetci prajeme. Preto sme aj na výbore pre zdravotníctvo, po zvážení všetkých týchto argumentov nakoniec schválili návrh pána poslanca Chabana vypustiť psychologické vyšetrenia, povinné psychologické vyšetrenia z novely zákona. Chcem len poznamenať, že za tento poslanecký pozmeňovací návrh hlasovali všetci poslanci výboru pre zdravotníctvo, koaliční aj opoziční. Ďakujem pekne.
12.schôdza NR SR - 1.deň - B. popoludní
Dátum: 2011-02-01
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

162. Ďakujem pekne všetkým, ktorí na mňa reagovali. Chcem sa poďakovať aj za podporné stanovisko pána poslanca Osuského a pána poslanca Kalista. Pani poslankyni Sabolovej chcem povedať len toľko, že preto som sa v rozhodujúcej časti svojho vystúpenia venoval časti týkajúcej sa zákonu o lieku, pretože práve to bol dôvod, prečo pán prezident vrátil tento zákon, tak cítil som potrebu to možno vysvetliť tu v pléne aj pre tých kolegov, ktorí mali ešte trochu nejasnosti a boli trošku zavádzaní niektorými názormi a nazvem to aj na verejnosti diskutovanými postojmi Slovenskej lekárnickej komory. Chcem ale povedať, že diskutujeme síce o zákone o zdravotných poisťovniach, ktorý sa ale volá, že o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov a v čl. 5 tohto vládneho návrhu zákona, pôvodom je novelizovaný zákon č. 140/1998 Z. z. o liekoch, o zdravotníckych pomôckach, preto som podal pozmeňujúci návrh. Znie to trošku čudne, že pozmeňujúci návrh do zákona o liekoch, v zákone o zdravotných poisťovniach, ale tento zákon sa volá aj o zmene a doplnení ostatných zákonov, napr. aj zákonu o lieku. A čo sa týka pani poslankyne Gibalovej, takisto ďakujem za jej reakciu, ale naozaj, to je tá dilema, o ktorej som hovoril. Ja rozumiem tomu, že niektorí lekárnici, ktorí majú lekárne blízko inej lekárne, ktorá chce poskytovať zľavu, môžu mať obavy, ale to je tá dilema, ktorú musíme všetci vyriešiť. Či keď niekto chce dať zľavu, mu to umožníme, aby pacient doplácal menej, alebo budeme protekcionisticky chrániť tých, ktorí zľavy nechcú poskytovať. Ďakujem pekne.
9.schôdza NR SR - 6.deň - B. popoludní
Dátum: 2010-12-08
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

263. Ďakujem pekne. Naozaj, najprv odpoviem pani poslankyni Sabolovej. Zámerom toho pozmeňovacieho návrhu je pomôcť. Pomôcť tam, kde si myslím, že doplatky majú veľký dopad predovšetkým na dôchodcov, sociálne slabšie skupiny, ktoré určite akúkoľvek zľavu uvítajú a ja osobne sa neobávam toho, že by takýto vernostný systém a takto koncipovaná zľava, ktorá sa rozdelí medzi pacienta a zdravotnú poisťovňu, ohrozila existenciu nejakej lekárne. Práve naopak, myslím si, že súčasný stav, ktorý máme, je skôr obmedzením hospodárskej voľnej súťaže, ktorá tu medzi lekárňami tak či tak prebieha a keď pani poslankyňa cituje autority, tak skúsim aj ja jedno prirovnanie, lebo hovorili sme tu o mnohých príkladoch zo zahraničia, tak ja uvediem jeden príklad z Českej republiky. V správnom konaní bola Českej lekárnickej komore uložená sankcia vo výške 300-tisíc Kč za postup v rozpore s pravidlami hospodárskej súťaže, keď zakazovala svojim členom používanie tzv. zľavových kariet a majetkových bonusov a povinnosť okamžite urobiť nápravu. Chcem povedať, že pozmeňovací návrh, ktorý som predložil, úplne kopíruje český model tak, ako to funguje v Českej republike, čiže, nemyslím si, že nemusíme chodiť do Nórska, stačí sa nám inšpirovať v susednej krajine, kde to funguje a funguje tam aj horná hranica za doplatky za lieky predpisované na recept tak, ako ju navrhuje vládny návrh zákona. K transformácii chcem povedať len toľko, že áno, bude to ťažký proces, ale myslím si, že je dobré, že máme termín. Som o tom presvedčený, že je dobré, že máme termín, v najhoršom sa tento dá posunúť, ale keď na niečo nie je termín, tak väčšinou sa to nestihne, ale robí sa to len na úplný záver celého toho procesu, preto si myslím, že je dobré, že ho máme.
9.schôdza NR SR - 2.deň - B. popoludní
Dátum: 2010-12-01
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

166. Ďakujem pekne. Pán poslanec Raši, strašíte. Strašíte v odôvodnení vášho poslaneckého návrhu. Ja proti vášmu názoru a pohľadu na to, koľko by mal platiť štát za svojich poistencov nič nenamietam. A skôr by ma ale zaujímalo, odkiaľ má na to štát zobrať tie finančné prostriedky, lebo vy ste nám ten štát zanechali v takej situácii, v akej je, verejné financie v takom stave, v akom sú. Ale čo sa týka tohto odôvodnenia, dovolím si protestovať, pretože strašíte, fetišizujete. Jeden jediný ukazovateľ, z ktorého vyplývajú príjmy zdravotných poisťovní a veľmi dobre viete, že toto odôvodnenie je nepravdivé, že nemáte pravdu, pretože medziročný nárast zdrojov do rezortu je bezmála 2,2 %, teda o 85 mil. eur pôjde do zdravotníctva budúci rok viac ako v tomto kalendárnom roku. Disponibilné zdroje zdravotných poisťovní budú vyššie o 32 mil. eur ako tomu je v tomto roku, vďaka vyššiemu výberu od ekonomicky aktívnych a vyšším príjmom, vďaka rozšíreniu okruhu platiteľov zdravotného poistenia. Preto si myslím, že toto odôvodnenie nie je pravdivé, pretože v zdravotníctve budúci rok bude viac peňazí ako tomu bolo v tomto roku o 2,2 %. Zopakujem, celkové zdroje narastú o 85 mil. eur, disponibilné zdroje zdravotných poisťovní o 32 mil. eur. Ďakujem pekne.
9.schôdza NR SR - 2.deň - B. popoludní
Dátum: 2010-12-01
Poslanec: Novotný, Viliam (SDKÚ – DS)
Druh vystúpenia: Vystúpenie v rozprave

158. Vážený pán podpredseda Národnej rady, vážený pán minister, vážený pán spravodajca, dámy a páni, svoje stanovisko a postoj k predloženému vládnemu návrhu zákona som, myslím, celkom podrobne vysvetlil v prvom čítaní, takže vás zbytočne nebudem s tým zabávať, ani zdržiavať. Dovoľte mi, aby som podať pozmeňovací návrh k predmetnému vládnemu návrhu zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2005 Z. z. o poisťovníctve a o zmene a doplnení niektorých zákonov v znení neskorších predpisov, tlač 113. 1. V čl. I v 6. bode vládneho návrhu zákona v § 10b ods. 1 písmeno b) znie: "b) dosahovanie príjmu z podnikania, z inej samostatnej zárobkovej činnosti a z prenájmu podľa osobitného predpisu okrem príjmu z výkonu činnosti osobného asistenta". Odôvodnenie: Precizuje sa ustanovenie tak, aby bolo zjednotené s daňovým zákonom. 2. V čl. I v 12. bode v § 13 ods. 3 znie: "(3) Vymeriavací základ poistenca podľa § 11 ods. 2 je základ dane z príjmov zo zárobkovej činnosti podľa § 10b ods. 1 písm. c) až e). Ak poistenec takýto príjem nemá, je vymeriavacím základom ním určená suma.". Odôvodnenie: Ustanovuje sa pre samoplatiteľa, aby platil aj z dividend, ak ich dosiahne. Chcem len upozorniť, že pozmeňovací návrh č. 1 je v kolízii s bodom č. 10 spoločnej správy, ktorý je ale vyňatý na osobitné hlasovanie, teda v prípade, ak bude schválený o mojom bode 1 sa nemôže hlasovať. Bod č. 2 môjho pozmeňovacieho návrhu je v kolízii s bodom č. 27 spoločnej správy, ktorý žiadam týmto vyňať, teda, žiadam vyňať bod 27 spoločnej správy na samostatné hlasovanie a ďalej žiadam pána spravodajcu, aby o bodoch 1 a 2 môjho pozmeňovacieho návrhu dal hlasovať osobitne. Ďakujem pekne.
7.schôdza NR SR - 3.deň - B. popoludní
Dátum: 2010-10-14
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

44. Ďakujem pekne za reakciu pána poslanca Rašiho, bývalého ministra zdravotníctva, uvedomujem si, že keď ste boli vy, pán poslanec, minister, to už bolo to horšie obdobie v predchádzajúcom štvorročnom období. Naozaj, tie historické rekordy boli predovšetkým za dvojročného obdobia pána ministra Valentoviča, ale iste uznáte bez toho, aby sme si teraz nejako pingpongovali naše politické pohľady, že keď medziročne v predchádzajúcom období rástli príjmy do verejného zdravotného poistenia o 10 % a na konci roku 2009 chýbalo vo Všeobecnej zdravotnej poisťovni 65 mil. eur, a keď ste ich tam aj vložili, napriek tomu má v júli tohto roku táto poisťovňa stratu 47 mil. eur, asi ste nehospodárili dobre. Môžte hovoriť čo len chcete a vysvetľovať, že všetko zle spočítavam, ale ešte raz to zopakujem. Medziročný nárast sa pohyboval niekedy aj okolo 10 % v predchádzajúcom štvorročnom období a napriek tomu na konci roka 2009 ste mali schodok vo Všeobecnej zdravotnej poisťovni bezmála 50 mil. eur a predtým ste ešte na konci roka 2009 do toho z verejných zdrojov napumpovali 65 mil. eur. Čo sa dialo v tej Všeobecnej zdravotnej poisťovni? Verím, že v krátkom čase budeme dostávať na to jasné odpovede. Ďakujem pekne.
3. schôdza NR SR - 5. deň - utorok - B. popoludní
Dátum: 2010-08-10
Poslanec: Novotný, Viliam (SDKÚ – DS)
Druh vystúpenia: Vystúpenie s faktickou poznámkou

30. Ďakujem pekne za slovo. Chcem podporiť dve myšlienky vo vystúpení pani poslankyne Sabolovej. Jednak súhlasím s pani poslankyňou v tom, že netreba veľmi porovnávať nejaké pracovné alebo prípravné verzie programového vyhlásenia vlády, treba sa venovať tomu programovému vyhláseniu vlády, ktoré vláda predložila do Národnej rady. To programové vyhlásenie vlády aj v časti zdravotníctva vznikalo konsenzom politických strán, určitou dohodou, na ktorú sme neboli zvyknutí v predchádzajúcom období, lebo tam strana SMER diktovala svoj zdravotnícky program a ten sa potom realizoval. Ja by som tiež mohol hovoriť o tom, čo sa podarilo alebo len čiastočne podarilo preniesť z programu SDKÚ - DS do programového vyhlásenia vlády v časti zdravotníctvo, ale myslím si, že to nie je cieľom diskusie o programovom vyhlásení vlády. Súhlasím aj s tou myšlienkou pani poslankyne Sabolovej, že v zdravotníctve by sme mali byť všetci na jednej lodi, že zdravotníctvo bolo pomerne nešťastne spolitizované v posledných ôsmich rokoch. Viackrát odznelo aj v rozprave, aj na výbore pre zdravotníctvo, že opozícia vidí určité hodnotové rozdiely v programovom vyhlásení v časti zdravotníctvo a v ich predstavách o zdravotníctve. Takto sa ale určite nedohodneme. To, čo by sme mali hľadať, sú spojítka, to, čo je spoločné v programovom vyhlásení a v predstavách povedzme strany SMER. Ja si myslím, že keď sa nám podarí zaviesť funkčný systém merania kvality a akreditácie poskytovateľov, spravodlivé ohodnotenie zdravotníckych výkonov prostredníctvom platby za diagnózu, individuálne zdravotné poistenie alebo informatizáciu zdravotníctva i-Health, zdravotníctvo bude fungovať lepšie pre pacientov a lepšie pre zdravotníkov, a to by malo byť náš spoločný záujem.
28. schôdza NR SR - 6.deň - A. dopoludnia
Dátum: 2012-02-08
Poslanec: Osuský, Peter (MOST-HÍD)
Druh vystúpenia: Vystúpenie s faktickou poznámkou

50. Pán kolega, mrzí ma, že tento sviatok, tento návrh, túto udalosť a tých, čo za ňou stáli, znevažujete úvahami o zlepencoch, nedohodách, individualistoch a všetkom podobnom. Viete, najlepšie poslanca poznáš podľa toho, nie aké reči vedie, ale ako hlasuje. Za čo hlasuje, čo podporuje, čo topí, čo si váži, čo zhadzuje zo stola. Ja vám svojim hlasovaním o týchto návrhoch dokážem, že vonkoncom nežiarlim na kolegu Kaníka, Štefanca a Harmana, a budem hlasovať za ich návrh, ak niet väčšieho dôkazu toho, že mi nezáleží na osobnej sláve, tak nech je hlasovanie za tzv. konkurenčný návrh dôkazom toho, že nie som žiarlivá subreta z treťotriednej operety a bude veľmi dobré, pán poslanec, ak si vyberiete jeden z tých dvoch návrhov a podporíte ho. Podporíte ho a ukážete, že dokážete podporiť niečo, čo sa vám nezdá vraj zlé, ale kde sa vraj len ukazuje naša revnivosť a individualizmus. Vyberte si ktorýkoľvek a podporte ho. Ja vám verejne poďakujem a znova hovorím, ukážeme tak, že nežiarlime jeden na druhého, ale nám ide o vec a vec je uctenie si odkazu a pamiatky tých, ktorí to chceli pre nás lepšie a pre to aj niečo urobili, a pripusťme, že to v ťažších a horších podmienkach hrozby žalárov a šibeníc a guliek ako dezertérom z rakúsko-uhorskej armády v porovnaní s pekným, teplým posedením v Národnej rade, keď sa prijímala ústava. Neznevažujem ju, ale tí ľudia si úctu zaslúžia.